রমনার বটমূলের ছায়ানটের বর্ষবরণ উৎসব লাইভ দেখাচ্ছে চ্যানেল আই। শত শত যুবক-যুবতী-মধ্যবয়সী, এমনকি দু-তিনজন প্রবীণ সারিবদ্ধভাবে দাঁড়িয়ে সুর ধরে গাইছে, এসো হে বৈশাখ এসো এসো। লালপেড়ে সাদা শাড়ি এবং শাড়ির ওপরে ঢোল-তবলা, হারমোনিয়াম, বাঁশি, একতারা ইত্যাদি দেশীয় বাদ্যযন্ত্রের বাহারি ছাপছবি, কারো গলায় ফুলের মালা, কারো মাথায় ফুলের টোপর, কোমল হাতভর্তি চুড়ি। মধ্যমণি মহীয়সী বসে আছেন সারির মধ্যবর্তী স্থানে একটি হাতলওয়ালা চেয়ারে। উপস্থিত লাখো মানুষের আলোপিপাসু চোখের দৃষ্টি এখন একদিকেই, মহীয়সী নারীর দিকে। কিন্তু তার চোখ ঘুরে চতুর্দিকে, জেগে ওঠে স্মৃতি, কোথায় সেই তেরোশো সত্তর, আর কোথায় চোদ্দোশো চবিবশ! সেই রমনা বটমূল…। এখানে উপস্থিত নববইভাগই জন্মায়নি তখন, কিন্তু এরা এখন ছায়ানটের ছায়াতলে, শান্তি-মুক্তি-প্রগতির ছায়াতলে…